Document ID: 32014R0108

PROVEDBENA UREDBA KOMISIJE (EU) br. 108/2014
оd 5. veljače 2014.
o neodobrenju aktivne tvari kalijev tiocijanat u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno njezin članak 13. stavak 2.,
budući da:
(1)
U skladu s člankom 80. stavkom 1. točkom (a) Uredbe (EZ) br. 1107/2009, a s obzirom na postupak i uvjete za odobrenje, Direktiva Vijeća 91/414/EEZ (2) mora se primjenjivati na aktivne tvari za koje je odluka u skladu s člankom 6. stavkom 3. te Direktive donesena prije 14. lipnja 2011. Odlukom Komisije 2005/751/EZ (3) potvrđeno je da kalijev tiocijanat ispunjava uvjete iz članka 80. stavka 1. točke (a) Uredbe (EZ) br. 1107/2009.
(2)
U skladu s člankom 6. stavkom 2. Direktive 91/414/EEZ Nizozemska je 6. rujna 2004. od trgovačkog društva Koppert Beheer B.V. primila zahtjev za uvrštenje aktivne tvari kalijev tiocijanat u Prilog I. Direktivi 91/414/EEZ. Odlukom 2005/751/EZ potvrđeno je da je dokumentacija bila „cjelovita” te se može smatrati da u načelu udovoljava zahtjevima u pogledu podataka i informacija iz priloga II. i III. Direktivi 91/414/EEZ.
(3)
Za tu su aktivnu tvar ocijenjeni učinci na zdravlje ljudi, zdravlje životinja i na okoliš u skladu s odredbama iz članka 6. stavaka 2. i 4. Direktive 91/414/EEZ za uporabe koje je predložio podnositelj zahtjeva. Imenovana država članica izvjestiteljica dostavila je 27. srpnja 2007. nacrt izvješća o ocjeni. U skladu s člankom 11. stavkom 6. Uredbe Komisije (EU) br. 188/2011 (4) od podnositelja zahtjeva zatražene su dodatne informacije. Podnositelj zahtjeva obavijestio je Komisiju 30. svibnja 2011. da nema dodatnih informacija.
(4)
Nacrt izvješća o ocjeni pregledale su države članice i Europska agencija za sigurnost hrane (dalje u tekstu: „Agencija”). Agencija je 22. listopada 2012. Komisiji dostavila svoj zaključak o ocjeni rizika aktivne tvari kalijev tiocijanat (5) u pesticidima. Agencija je otkrila da na nekoliko mjesta nedostaju podaci zbog kojih bi podnositelj zahtjeva trebao poslati dodatne doprinose. Dopisom od 27. rujna 2013. trgovačko društvo Koppert B.V. povuklo je svoj zahtjev za odobrenje kalijevog tiocijanata.
(5)
Državama članicama je u skladu s člankom 8. stavkom 1. točkom (b) Direktive 91/414/EEZ omogućeno izdavanje privremenih odobrenja za sredstva za zaštitu bilja koja sadržavaju kalijev tiocijanat na početno razdoblje od tri godine. Odlukom Komisije 2010/457/EU (6) državama članicama dopušteno je produljenje privremenih odobrenja za kalijev tiocijanat na razdoblje koje završava najkasnije 31. kolovoza 2012. Provedbenom odlukom Komisije 2012/363/EU (7) državama članicama dopušteno je produljenje privremenih odobrenja za kalijev tiocijanat na razdoblje koje završava najkasnije 31. srpnja 2014.
(6)
S obzirom na povlačenje zahtjeva, kalijev tiocijanat stoga ne bi trebalo odobriti u skladu s člankom 13. stavkom 2. Uredbe (EZ) br. 1107/2009.
(7)
Stoga bi trebalo povući postojeća privremena odobrenja i ne bi trebalo izdavati nova odobrenja.
(8)
Državama članicama trebalo bi dati vremena kako bi povukle odobrenja za sredstva za zaštitu bilja koja sadržavaju kalijev tiocijanat.
(9)
U slučaju sredstava za zaštitu bilja koja sadržavaju kalijev tiocijanat, ako države članice odobre razdoblje odgode u skladu s člankom 46. Uredbe (EZ) br. 1107/2009, to bi razdoblje trebalo isteći najkasnije osamnaest mjeseci nakon dana stupanja na snagu ove Uredbe.
(10)
Ovom se Uredbom ne dovodi u pitanje podnošenje ponovnog zahtjeva za kalijev tiocijanat u skladu s člankom 7. Uredbe (EZ) br. 1107/2009.
(11)
Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU UREDBU:
Članak 1.
Neodobrenje aktivne tvari
Ne odobrava se aktivna tvar kalijev tiocijanat.
Članak 2.
Prijelazne mjere
Države članice dužne su povući postojeća odobrenja za sredstva za zaštitu bilja koja sadržavaju kalijev tiocijanat kao aktivnu tvar najkasnije 26. kolovoza 2014.
Članak 3.
Razdoblje odgode
Sva razdoblja odgode koja države članice odobre u skladu s člankom 46. Uredbe (EZ) br. 1107/2009 moraju biti što kraća i istječu najkasnije 26. kolovoza 2015.
Članak 4.
Stupanje na snagu
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 5. veljače 2014.

Labels: 3
1
6